বিবাদ ভুলে ২০ বছর পর হাত মেলাচ্ছেন উদ্ধব এবং রাজ ঠাকরে?

ওয়েব ডেস্ক: ২০০৫ থেকে ২০২৫- মাঝের ২০ বছর ঠাকরে পরিবারে দ্বন্দের রাজনীতি দেখেছে মহারাষ্ট্র (Maharashtra)। কিন্তু এবার সেই দ্বন্দে পড়ল ইতি। পুরানো বিবাদ ভুলে ফের এক দলের ছত্রছায়ায় আসতে চলেছেন দুই ভাই- উদ্ধব ঠাকরে (Uddhav Thackery) এবং রাজ ঠাকরে (Raj Thackery)। মহারাষ্ট্রের ভাষা, সংস্কৃতি ও স্বার্থকে অগ্রাধিকার দিয়ে নতুন এক অধ্যায়ের সূচনা করতে চাইছেন তাঁরা। অর্থাৎ, ফের সংগঠিত হতে চলেছে বালাসাহেব ঠাকরের তৈরি শিবসেনা (Shiv Sena)।

সম্প্রতি, আলাদা আলাদা বক্তব্যে রাজ এবং উদ্ধব দুজনেই মহারাষ্ট্রের বৃহত্তর স্বার্থে ঐক্যের প্রয়োজনীয়তার কথা তুলে ধরেছেন। পরিচালক মহেশ মঞ্জেরেকরের পডকাস্টে দেওয়া এক সাক্ষাৎকারে রাজ ঠাকরে স্পষ্ট করে বলেন, “উদ্ধব ও আমার ব্যক্তিগত বিবাদ খুবই গৌণ। মহারাষ্ট্র অনেক বড়। আমাদের মধ্যে দূরত্ব থাকায় গোটা মারাঠি সমাজকেই তার মূল্য দিতে হয়েছে। ঐক্যবদ্ধ হওয়াটা কঠিন নয়, শুধু ইচ্ছের দরকার। আমাদের এক হয়ে একটি শক্তিশালী মারাঠি রাজনৈতিক দল গঠন করা উচিত।”

আরও পড়ুন: লাগাতার অভিযানে কোণঠাসা মাওবাদীরা! এল যুদ্ধবিরতির অনুরোধ

অন্যদিকে এক জনসভায় উদ্ধব ঠাকরেও একই সুরে কথা বলেন। তিনি জানান, “আমি অতীতের ছোটখাটো বিবাদ ভুলে এক হওয়ার জন্য প্রস্তুত। মহারাষ্ট্রের স্বার্থে সমস্ত মারাঠি জনগণকে ঐক্যবদ্ধ হওয়ার আবেদন জানাই।” তিনি আরও বলেন, “যখন রাজ্যের শিল্প গুজরাটে স্থানান্তরিত হচ্ছিল, আমরা যদি তখন এক থাকতাম, তাহলে এমন একটা সরকার গঠন করতে পারতাম, যারা শুধুই মহারাষ্ট্রের উন্নতির জন্য কাজ করত। বারবার অবস্থান বদল করে চললে, তাতে রাজ্যের ক্ষতিই হয়।”

দুই নেতার এই বার্তা মহারাষ্ট্রের রাজনৈতিক মহলে চাঞ্চল্য সৃষ্টি করেছে। অনেকের মতে, যদি এই পুনর্মিলন বাস্তবে হয়, তবে রাজ্য রাজনীতিতে মারাঠা পরিচয়ের প্রশ্নে এক নতুন শক্তিশালী জোটের উত্থান ঘটতে পারে। এখন দেখার, ঠাকরে পরিবারের এই ঐক্যের ডাক কীভাবে বাস্তব রূপ পায়।

দেখুন আরও খবর: